জানা গিয়েছে, প্রথম প্রকল্পের আওতায় দ্বিতীয় হুগলি সেতু থেকে একটি পৃথক সড়ক তৈরি করতে চায় সরকার। দু’মুখী গাড়ি চলাচলের সেই সড়ক, রাস্তার উপর দিয়ে (এলিভেটেড) তৈরি করা হবে। পরিকল্পনা অনুযায়ী, কোনা এক্সপ্রেসওয়ের উপর দিয়ে সেই পথ যাবে দুর্গাপুর এক্সপ্রেসওয়ে পর্যন্ত। এমনকী, সাঁতরাগাছি স্টেশন-সহ গুরুত্বপূর্ণ এলাকাগুলিতে উড়ালপুলথেকে ‘আর্ম’ নামিয়ে দেওয়ার পরিকল্পনা রয়েছে। ফলে কোনা এক্সপ্রেসওয়ের নিত্য যানজট এক ধাক্কায় অনেকটাই কমে যাবে বলে মনে করছেন পূর্ত দফতরের বিশেষজ্ঞেরা।
দ্বিতীয় প্রকল্প অনুযায়ী, কল্যাণী সেতুর সম্প্রসারণ করা হবে নদিয়া এবং উত্তর ২৪ পরগনার সংযোগস্থল পর্যন্ত। পরিকল্পনা অনুযায়ী, চার লেনের সুবিধাযুক্ত সম্প্রসারিত ওই সেতুর সঙ্গে বেলঘরিয়া এক্সপ্রেসওয়েকেও সংযুক্ত করা হবে। আধিকারিকদের একাংশের ধারণা, কল্যাণীতে প্রস্তাবিত এইমস ধাঁচের হাসপাতাল তৈরির আগে সম্প্রসারণের এই কাজ শেষ করা সম্ভব হলে কলকাতা থেকে সড়কপথে যাতায়াতের সময় অনেকটাই কমে যাবে। প্রশাসনের অন্দরের খবর, দু’টি প্রকল্পের ‘ডিটেল্ড প্রজেক্ট রিপোর্ট’ (ডিপিআর) তৈরির নির্দেশ দিয়েছেন মুখ্যমন্ত্রী। সেই রিপোর্ট তৈরির কাজ পূর্ত দফতর ইতিমধ্যেই শেষ করেছে বলে খবর। রিপোর্ট পাঠানোও হয়েছে কেন্দ্রীয় সরকারের কাছে। কারণ, প্রকল্প দু’টির জন্য বিপুল অর্থের প্রয়োজন। আধিকারিকদের অনেকেরই ব্যাখ্যা, জাপানি ব্যাঙ্কের ঋণের সহায়তা নিয়ে এই প্রকল্পের কাজ শেষ করতে চাইছে রাজ্য। কিন্তু কোনও রাজ্য সরকারকে বিদেশি ব্যাঙ্কগুলি সরাসরি ঋণ দেয় না। সেই ঋণ পেতে হলে কেন্দ্রীয় সরকারের মধ্যস্থতার প্রয়োজন হয়। সেই কারণে কেন্দ্রকে ‘ডিপিআর’ পাঠিয়েছে রাজ্য। এক অফিসার বলেন, ‘‘কেন্দ্রীয় সরকার ডিপিআর পাঠাতে বলেছিল। সেই অনুযায়ী তা পাঠানো হয়েছে। প্রকল্পের বিপুল খরচের কিছু অংশ হয়ত কেন্দ্র দেবে।’’
বিষয়টি দ্রুত বাস্তবায়িত করতে কেন্দ্রের সঙ্গে দৌত্য চালাচ্ছেন মুখ্যমন্ত্রী নিজেই। প্রশাসন সূত্রের খবর, ‘বেঙ্গল গ্লোবাল বিজনেস সামিটে’র ফাঁকে গডকড়ীর সঙ্গে এই বিষয়ে একপ্রস্ত আলোচনাও সেরে ফেলেছেন তিনি। আধিকারিকদের একাংশের ব্যাখ্যা, পরিকাঠামো ক্ষেত্রে কেন্দ্রের অনুদানের অভাব নেই। প্রকল্পের সঠিক প্রস্তাব থাকলে কেন্দ্রের সহযোগিতা পাওয়াও কঠিন হবে না। তাই তার সুফল নিতে চাইছে রাজ্য।
সরকারি সূত্রের খবর, কেন্দ্রের ‘ভারতমালা’ প্রকল্পেরও সুবিধা নিতে চাইছে রাজ্য। ওই প্রকল্পের আওতায় রাজ্যের আন্তর্জাতিক সীমান্ত সংলগ্ন এলাকায় কয়েকশো কিলোমিটার নতুন রাস্তা তৈরি হবে।